Islandia

Islandia, nomada oficialmente República d'Islandia (n'islandés: Ísland; IPA: ['istlant], oficialmente Lýðveldið Ísland), ye un estáu insular européu. El so territoriu, formáu pola islla homónima y delles pequeñes islles, asítiase nel norte del océanu Atlánticu, cerca del círculu polar árticu. Tien una estensión de 103.000 km² y una población aproximao de 320.000 habitantes. Los más d'ellos (les dos terceres partes) viven nel suroeste del país, na so capital, Reikiavik, y na so rodiada. La islla, asitiada sobro la dorsal mesoatlántica, ye volcánicamente y xeolóxicamente activa, lo que modela el so paisaxe. El so interior ta formáu por una meseta na que s'atopen montes, zones desértiques y dellos glaciares, que son el aniciu de los pocos ríos que tien el país. No que cinca al clima, pese a la so llatitú ye moderadamente suave pola influyencia de la corriente del Golfu. Historia Islandia foi colonizada per primer vegada por inmigrantes noruegos y celtes (escoceses y irlandeses) a lo cabero del sieglu IX y nel sieglu X. Tien el parllamentu activu más antiguu del mundiu, el Alþingi, establecíu en 930. Islandia foi independiente durante más de 300 años, dempués d'esto foi gobernada por Noruega y Dinamarca, formalmente como una colonia de la corona noruega dica 1814, añu nel que se dixebraron los reinos xuníos de Dinamarca y Noruega pol tratáu de Kiel, ya Islandia convirtióse nuna dependencia danesa. La erupción del volcán Askja en 1875 estrozó la economía d'Islandia y causó una fame xeneral. En casique un cuartu de sieglu, el 20% de la población emigró, especialmente pa Canadá y los Estaos Xuníos. El gobiernu danés dio-y un gráu allendáu d'autonomía en 1874, y una independencia y soberanía sobro asuntos internos asemeyaes a les d'un protectoráu en 1874. Les rellaciones esteriores y la defensa siguieron baxo l'autoridá de Dinamarca y el rei d'esti país siguió siendo'l soberanu d'Islandia hasta 1944, añu nel que se fundó la República d'Islandia que conocemos anguaño. Política Xeografía Ye una islla del norte d'Europa; alcuéntrase ente'l Mar de Groenlandia y l'Océanu Atlánticu Norte, al noroeste del Reinu Xuníu. Magar que nun ye'l más septentrional de los países nórdicos, porque hai rexones de Noruega, Suecia y Finlandia asitiaes más al norte, la so capital, Reikiavik ("La bahía de fumu") ye la capital estatal más septentrional del mundu. Coordenaes xeográfiques: 65.00 N, 18.00 O. Área: Total: 103.125 km² Agua: 2.750 km² Tierra: 100.250 km² Llinia de costa: 4.988 km. Llende marítima: Plataforma continental: 200 millas marinas (MM) Mar territorial: 12 MM Zona económica esclusiva: 200 MM Economía Referencies Enllaces esternos Wikimedia Commons acueye conteníu multimedia sobre Islandia. Páxina web del gobiernu islandés (n'inglés) Páxina web oficial del Icelandic Tourist Board (n'inglés)